CELEX: 32019D2244
Language: hr
Date: 2019-12-16 00:00:00
Title: Provedbena odluka Vijeća (EU) 2019/2244 od 16. prosinca 2019. kojom se Španjolskoj i Francuskoj odobrava primjena posebne mjere odstupanja od članka 5. Direktive 2006/112/EZ o zajedničkom sustavu poreza na dodanu vrijednost

30.12.2019   
               
               
                  HR
               
               
                  Službeni list Europske unije
               
               
                  L 336/281
               
            
         PROVEDBENA ODLUKA VIJEĆA (EU) 2019/2244
         od 16. prosinca 2019.
         kojom se Španjolskoj i Francuskoj odobrava primjena posebne mjere odstupanja od članka 5. Direktive 2006/112/EZ o zajedničkom sustavu poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1. prvi podstavak,
         uzimajući u obzir prijedlog Europske komisije,
         budući da:
         
                     (1)
                  
                  
                     Francuska i Španjolska zahtijevale su dopisima evidentiranima u Komisiji 23. svibnja 2019., odnosno 17. lipnja 2019. odobrenje za uvođenje posebne mjere odstupanja od članka 5. Direktive 2006/112/EZ u vezi s izgradnjom elektroenergetske interkonekcije između Gatice u Španjolskoj i Cubnezaisa u Francuskoj („posebna mjera”).
                  
               
                     (2)
                  
                  
                     Komisija je na temelju članka 395. stavka 2. drugog podstavka Direktive 2006/112/EZ dopisima od 10. rujna 2019. proslijedila zahtjeve Španjolske i Francuske ostalim državama članicama. Dopisima od 11. rujna 2019. Komisija je obavijestila Španjolsku i Francusku da ima sve informacije koje smatra potrebnima za procjenu zahtjeva.
                  
               
                     (3)
                  
                  
                     Španjolsko nacionalno regulatorno tijelo za tržište električne energije Comisión Nacional de los Mercados y la Competencia i francusko nacionalno regulatorno tijelo za tržište električne energije Commission de Régulation de l’Énergie potpisali su 22. rujna 2017. sporazum o financiranju elektroenergetske interkonekcije između Španjolske i Francuske preko Biskajskog zaljeva. Izgradnja interkonekcije povjerena je operatorima prijenosnog sustava za električnu energiju u Španjolskoj i Francuskoj, Red Eléctrica de España i Réseau de transport d’Electricité. Tim sporazumom predviđa se da se troškovi projekta snose u jednakim dijelovima: 50 % snosi Španjolska, a 50 % Francuska.
                  
               
                     (4)
                  
                  
                     Posebnom mjerom omogućuje da se smatra da se 50 % elektroenergetske interkonekcije između Gatice u Španjolskoj i Cubnezaisa u Francuskoj, za potrebe isporuke robe i usluga, stjecanja robe unutar Zajednice i uvoza robe namijenjenih izgradnji te elektroenergetske interkonekcije, nalazi u Španjolskoj, a 50 % u Francuskoj.
                  
               
                     (5)
                  
                  
                     Ako ne bi postojala posebna mjera, za svaku isporuku bilo bi potrebno utvrditi je li mjesto oporezivanja u Španjolskoj ili u Francuskoj u skladu s načelom teritorijalnosti.
                  
               
                     (6)
                  
                  
                     Prema informacijama koje su dostavile Španjolska i Francuska, posebnom mjerom pojednostavnit će se postupak naplate PDV-a, a utjecaj na ukupni iznos poreznih prihoda Španjolske i Francuske koji je naplaćen u fazi konačne potrošnje bit će zanemariv. Stoga je primjereno Španjolskoj i Francuskoj odobriti primjenu posebne mjere.
                  
               
                     (7)
                  
                  
                     Odstupanje neće utjecati na vlastita sredstva Unije koja proizlaze iz PDV-a,
                  
               DONIJELO JE OVU ODLUKU:
         
            Članak 1.
            Odstupajući od članka 5. Direktive 2006/112/EZ, Španjolskoj i Francuskoj odobrava se da smatraju da se 50 % elektroenergetske interkonekcije između Gatice u Španjolskoj i Cubnezaisa u Francuskoj, za potrebe isporuke robe i usluga, stjecanja robe unutar Zajednice i uvoza robe namijenjenih izgradnji te elektroenergetske konekcije, nalazi na državnom području Španjolske, a 50 % na državnom području Francuske.
         
         
            Članak 2.
            Ova odluka proizvodi učinke od dana priopćenja.
         
         
            Članak 3.
            Ova je Odluka upućena Kraljevini Španjolskoj i Francuskoj Republici.
         
         
            Sastavljeno u Bruxellesu 16. prosinca 2019.
            
               
                  Za Vijeće
               
               
                  Predsjednik
               
               J. LEPPÄ
            
         
         
            (1)  SL L 347, 11.12.2006., str. 1.